text: fotometri
  
  publiceret: 2015-04-17 11:14:02+02:00
  Fotometri, i kemien en analysemetode til mængdebestemmelse af stoffer baseret på deres absorption af synligt og ultraviolet lys. Fotometri indgår i begrebet spektrofotometri, der i videre forstand omhandler mængdebestemmelse med al form for elektromagnetisk stråling.
  Fotometri er en videreudvikling af kolorimetri, der tidligere var en meget anvendt analysemetode, hvorved man med synets hjælp sammenlignede prøvens farve med en forud fastlagt farveskala. I moderne instrumenter anvendes elektronik til at bestemme intensiteten af lyset, før det rammer prøven, og efter det har passeret prøven. Forskellen mellem disse to målinger udtrykker absorptionen, som umiddelbart kan sættes i relation til den tilstedeværende stofmængde (Lambert-Beers lov).
  En fotometrisk bestemmelse er hurtig, billig og pålidelig, og den kan nemt indgå i en automatiseret procedure til styring af industrielle anlæg. Derfor er fotometri blandt de hyppigst anvendte metoder i analytisk kemi. Se også spektroskopi.